ไปรษณีย์ไทย เตือนประชาชนระวังกลุ่มมิจฉาชีพ หลอกโอนเงินแลกซื้อสินค้าราคาพิเศษผ่าน SMS และไลน์ปลอม
นายดนันท์ สุภัทรพันธุ์ กรรมการผู้จัดการใหญ่ บริษัท ไปรษณีย์ไทย จำกัด เปิดเผยว่า มิจฉาชีพได้อาศัยช่องทางออนไลน์ทั้งแอปพลิเคชัน รวมถึง SMS ในการหาเหยื่อเพื่อแอบอ้างปลอมตัวเป็นไปรษณีย์ไทย โดยใช้ชื่อบุคลากร ตัดต่อภาพพนักงาน ภาพประกาศทางราชการ ภาพสื่อประชาสัมพันธ์ต่างๆ เครื่องหมายโลโก้ เพื่อเชิญชวนผู้ใช้บริการให้ดาวน์โหลดแอปพลิเคชันและกรอกข้อมูล จากนั้นจะหลอกให้แลกคะแนนสะสมแต้มโดยจะต้องบวกเงินเพิ่มแล้วจะได้รับของรางวัล อาทิ ไอโฟน โทรทัศน์ พัดลม ตู้เย็น ไมโครเวฟ เป็นต้น หากเหยื่อหลงเชื่อจต้องสูญเงินเปล่าทันที เนื่องจากไปรษณีย์ไทยไม่มีนโยบายให้สมาชิกนำแต้มสะสมมาใช้ร่วมกับการโอนเงินเพิ่มแล้วรับของรางวัลแต่อย่างใด ขอให้ประชาชนอย่าหลงเชื่อข้อมูลดังกล่าวและขอความร่วมมือไม่ส่ง หรือแชร์ข้อมูลดังกล่าวต่อในช่องทางสื่อสังคมออนไลน์